b"\n_START_ARTICLE_\nEdward Pasquale\n_START_SECTION_\nUra\n_START_PARAGRAPH_\nPasquale pelasi ennen ammattilaisuraansa nelj\xc3\xa4 kautta (2006\xe2\x80\x932010) juniorisarja OHL:ss\xc3\xa4, aluksi Belleville Bullsissa ja my\xc3\xb6hemmin Saginaw Spiritiss\xc3\xa4. H\xc3\xa4n nousi kolmannella kaudellaan Saginaw\xe2\x80\x99n ykk\xc3\xb6smaalivahdiksi ja valittiin kauden p\xc3\xa4\xc3\xa4tteeksi vuonna 2009 OHL:n kolmanteen t\xc3\xa4hdist\xc3\xb6kent\xc3\xa4lliseen. H\xc3\xa4n pelasi kauden aikana CHL:n vuotuisessa Top Prospects Gamessa, jossa tuli valituksi Team Cherryn parhaaksi pelaajaksi. NHL-seura Atlanta Thrashers varasi Pasqualen vuoden 2009 varaustilaisuuden nelj\xc3\xa4nnell\xc3\xa4 kierroksella ja teki h\xc3\xa4nen kanssaan kolmivuotisen tulokassopimuksen vajaa vuosi my\xc3\xb6hemmin, toukokuussa 2010. H\xc3\xa4n pelasi ensimm\xc3\xa4isell\xc3\xa4 ammattilaiskaudellaan sek\xc3\xa4 AHL:n Chicago Wolvesissa ett\xc3\xa4 ECHL:n Gwinnett Gladiatorsissa. _NEWLINE_Thrashers siirtyi kauden 2010\xe2\x80\x932011 j\xc3\xa4lkeen Winnipegiin, Manitobaan, ja joukkueen nimeksi vaihdettiin Jets. Pasquale aloitti AHL-kauden 2011\xe2\x80\x932012 Winnipeg Jetsin farmijoukkueen St. John's IceCapsin kolmosmaalivahtina, mutta nousi kauden mittaan joukkueen ykk\xc3\xb6smaalivahdiksi ohi kokeneempien David Aebischerin ja Peter Manninon. H\xc3\xa4n pelasi runkosarjakauden aikana 38 ottelua ja pudotuspeleiss\xc3\xa4 2012 joukkueensa kaikki 15 ottelua. H\xc3\xa4net nimettiin kauden p\xc3\xa4\xc3\xa4tteeksi AHL:n tulokkaiden t\xc3\xa4hdist\xc3\xb6kent\xc3\xa4lliseen._NEWLINE_Pasquale edusti vuonna 2007 Ontarion provinssia Canada Games -tapahtuman j\xc3\xa4\xc3\xa4kiekkoturnauksessa. H\xc3\xa4nen joukkueensa voitti turnauksessa kultaa."